নিম্নচাপের প্রভাবে রবিবার প্রবল দুর্যোগের পূর্বাভাস দক্ষিণের ৭ জেলায়

ওয়েব ডেস্ক: গত সপ্তাহের শেষের কয়েকদিন ভারী বৃষ্টিতে (Heavy Rainfall) ভিজেছে দক্ষিণবঙ্গ (South Bengal Weather)। ক্যালেন্ডারে শরৎ শুরু হলেও বিদায় নেওয়ার আগে খেলা দেখাচ্ছে বর্ষা (Monsoon)। ইতিমধ্যে গাঙ্গেয় পশ্চিমবঙ্গ ও বাংলাদেশ সংলগ্ন অঞ্চলে যে ঘূর্ণাবর্তটি তৈরি হয়েছিল, শনিবার সেটি নিম্নচাপে পরিণত হয়েছে। এর জেরেই শনিবার ভোর থেকে টানা বৃষ্টির শুরু হয়েছে কলকাতা (Kolkata Weather) সহ দক্ষিণবঙ্গের বিভিন্ন জেলায়। একইসঙ্গে আবার এখন সক্রিয় রয়েছে মৌসুমি অক্ষরেখাও। ফলে বর্ষণের মাত্রা আরও জোরালো হয়েছে।

তবে খুব বেশিদিন থাকবে না এই নিম্নচাপ। আলিপুর আবহাওয়া দফতরের পূর্বাভাস (Weather Forecast) অনুযায়ী, রবিবার থেকে আগামী ২৪ ঘণ্টার মধ্যে এই নিম্নচাপ পশ্চিম ও উত্তর-পশ্চিম দিকে সরে ঝাড়খণ্ডের দিকে যাবে। তবে এই ২৪ ঘন্টায় দক্ষিণবঙ্গের একাধিক জেলায় ভারী বৃষ্টির আশঙ্কা রয়েছে। রবিবার ভারী বৃষ্টিতে ভিজবে দক্ষিণ ২৪ পরগনা, পূর্ব ও পশ্চিম মেদিনীপুর, ঝাড়গ্রাম, বাঁকুড়া, পুরুলিয়া এবং পশ্চিম বর্ধমান। এদিকে উত্তরবঙ্গের দার্জিলিং, কালিম্পং, আলিপুরদুয়ার, কোচবিহার ও জলপাইগুড়িতেও প্রবল বর্ষণের পূর্বাভাস রয়েছে।

আরও পড়ুন: স্কুলের জমা জলে দিব্যি ঘুরছে সাপ! বিক্ষোভে অভিভাবক থেকে শিক্ষক

রবিবার কলকাতায় হালকা থেকে মাঝারি বৃষ্টির সম্ভাবনা থাকলেও সোমবার থেকে বৃষ্টি অনেকটাই কমে আসবে। তবে কিছু এলাকায় বজ্রবিদ্যুৎ-সহ বিক্ষিপ্ত বৃষ্টি হতে পারে। সমুদ্র উত্তাল থাকায় পশ্চিমবঙ্গ ও ওড়িশার উপকূলবর্তী জেলাগুলির মৎস্যজীবীদের সমুদ্রে না যাওয়ার পরামর্শ দেওয়া হয়েছে।

শনিবার কলকাতার সর্বোচ্চ তাপমাত্রা ছিল ২৯ ডিগ্রি সেলসিয়াস এবং সর্বনিম্ন ২৬.৬ ডিগ্রি। চলতি বছরে বৃষ্টির রেকর্ড ইতিমধ্যেই ছাড়িয়েছে কলকাতা— ১ জুন থেকে ২২ অগাস্ট পর্যন্ত শহরে ১,১৩৫ মিলিমিটার বৃষ্টি হয়েছে। হাওড়ায় এই অঙ্ক আরও বেশি, ১,২৫০ মিলিমিটার।